Am pierdut un mare scriitor, un adevărat român, un suflet extraordinar, un om cu simțul realității, al bunătății, al blândeții, un iubitor al gliei românești, Lucian Marina. De origine din Voivodinţ (n. 26 iulie 1954,Vârşeţ – m. 20.05.2024, Novi Sad), a absolvit, în limba română, Şcoala Elementară ,,Olga Petrov-Radišić“ (1969) şi Liceul ,,Borislav Petrov-Braca” din Vârşeţ (1973).
A frecventat cursurile Facultăţii de Drept din Novi Sad, unde a obţinut titlul de jurist (1978). A absolvit şi Facultatea de Ştiinţe Politice din Zagreb, Croaţia, unde şi-a luat licenţa în Jurnalistică. În perioada anilor 1978-1988, a fost crainic la Postul de Radio Novi Sad şi ziarist în Redacţia Română Comună pentru programul de radio şi TV. A fost și un bun îndrumător pentru cei tineri, atât cât i s-a îngăduit să fie, a găzduit în foile sale debutanți, dar și oamenii scrisului maturizat, scriitori care i-au fost alături.
La Postul de Radio Novi Sad a redactat emisiunea ,,Teme şi experienţe economice”, apoi ,,Emisiunea matinală”, ,,Emisiunea pentru ascultătorii din străinătate”, ,,Emisiunea pentru ascultătorii de la sate”, precum şi emisiunile ,,Mozaic duminical“, ,,Cadran cultural“, ,,Panorama culturală“. În perioada respectivă, a lucrat şi ca membru al Redacţiei Comune în limba română pentru Radio şi Televiziunea Novi Sad.
A deținut funcţia de redactor-comentator şi prezentator la TV Novi Sad – Radio-Televiziunea Voivodinei, precum şi pe post de redactor 1 şi autor de emisiuni, titlu de jurnalist cu deosebită experienţă, cu care a ieşit la pensie. A imortalizat în mai multe filme documentare foarte bine apreciate şi obiceiurile ,,Ciuraleşa”, ,,Mătcălăul”, ,,Rusaliile”, ,,Nedeia”, ,,Crăciunul”. Publicul a fost impresionat şi de filmele documentare despre românii din Timoc precum ,,Biserica de la Malainiţa”, ,,Crucea are putere de biserică” (despre Troiţa de la Sămărinovăţ), ,,Muma Pădurii”, ,,Magie şi credinţă”…
Adriana PETROI
Articolul integral îl puteți citi în numărul 21 din 25 mai